A BIZOTTSÁG 389/2005/EK RENDELETE
(2005. március 8.)
a Svájctól vagy Liechtensteintől eltérő harmadik országokba exportált egyes feldolgozott gyümölcs- és zöldségtermékekben használt egyes cukorfajták tekintetében a 2201/96/EK és a 800/1999/EK tanácsi rendelettől való eltérések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1), és különösen annak 18. cikke (7) bekezdésére,
mivel:
(1)
A 2201/96/EK rendelet 16. és 18. cikke, továbbá a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (2) alkalmazandó az egyes feldolgozott gyümölcs- és zöldségtermékekben használt egyes cukorfajták kivitelére.
(2)
A 2201/96/EK rendelet 18. cikkének (6) bekezdése előírja, hogy differenciált visszatérítés esetén a visszatérítés kifizetésére annak igazolását követően kerül sor, hogy a termékek ténylegesen elérték az engedélyen feltüntetett rendeltetési helyüket vagy olyan másik rendeltetési helyet, amelyre a visszatérítést megállapították. Azt is előírja, hogy e szabály alól kivételek is tehetők, amennyiben olyan feltételeket szabnak, amelyek ezzel egyenértékű garanciát jelentenek.
(3)
A 800/1999/EK rendelet 3. cikke értelmében egy adott harmadik országba történő importáláskor akkor szerezhető meg az export-visszatérítésre való jogosultság, ha az említett harmadik országra differenciált visszatérítés vonatkozik. Az említett rendelet 14., 15. és 16. cikke meghatározza a differenciált visszatérítés kifizetésének feltételeit, különösen az áru rendeltetési helyre történő megérkezésének igazolásaként bemutatandó dokumentumokat.
(4)
Differenciált visszatérítés esetén a 800/1999/EK rendelet 18. cikkének (1) és (2) bekezdése értelmében a legalacsonyabb visszatérítési rátával kiszámított visszatérítés egy részét az exportőr kérelmére kifizetik, miután igazolást nyújtott be arra nézve, hogy a termék elhagyta a Közösség vámterületét.
(5)
Az Európai Közösség és a Svájci Államszövetség között, az Európai Gazdasági Közösség és a Svájci Államszövetség közötti 1972. július 22-i megállapodásnak a feldolgozott mezőgazdasági termékekre vonatkozó rendelkezések tekintetében történő módosításáról szóló megállapodás (3), amelyet 2004 októberében írtak alá, a megállapodás megkötéséről és átmeneti alkalmazásáról szóló 2005/45/EK tanácsi határozat (4) értelmében 2005. február 1-jétől átmenetileg alkalmazandó.
(6)
A 2004/45/EK határozat értelmében az egyes feldolgozott mezőgazdasági termékek gyártásához használt (1701, 1702 és 1703 HR-vámtarifaszám alá tartozó) cukor 2005. február 1-jétől már nem jogosult export-visszatérítésre.
(7)
A 2005/45/EK határozattal elfogadott megállapodás különleges rendelkezéseket vezet be a vámmal és az export-visszatérítéssel kapcsolatos szabálytalanságok, illetve a csalás elleni küzdelmet célzó igazgatási együttműködésre vonatkozóan.
(8)
Ezen rendelkezések fényében és annak érdekében, hogy a piaci szereplőket harmadik országokkal való kereskedelmük során felesleges költségek ne terheljék, helyénvaló eltérni a 2201/96/EK és a 800/1999/EK rendelet azon követelményétől, hogy differenciált visszatérítések esetén a behozatalt igazolni kell. Amennyiben a szóban forgó rendeltetési országokra vonatkozóan nem rögzítették az export-visszatérítéseket, a legalacsonyabb visszatérítési ráta kiszámításánál helyénvaló ennek figyelmen kívül hagyása.
(9)
Mivel a 2005/45/EK határozattal elfogadott, az Európai Közösség és a Svájci Államszövetség közötti megállapodás 2005. február 1-jétől alkalmazandó, e rendeletet is ugyanezen időponttól kell alkalmazni.
(10)
Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2201/96/EK rendelet 18. cikke (6) bekezdésétől és a 800/1999/EK rendelet 16. cikkétől eltérve, amennyiben a visszatérítés differenciálása Svájc és Liechtenstein esetében kizárólag a visszatérítés rögzítésének elmulasztásából adódik, akkor a 2201/96/EK rendelet hatálya alá tartozó, és az 1972. július 22-i, az Európai Közösség és a Svájci Államközösség közötti megállapodás 2. jegyzőkönyvének I. és II. táblázatában felsorolt egyes feldolgozott gyümölcs- és zöldségtermékekhez használt cukorfajták utáni visszatérítés kifizetésének nem feltétele a behozatali vámalakiságok meglétének igazolása.
2. cikk
A 800/1999/EK rendelet 18. cikke (2) bekezdése értelmében a legalacsonyabb visszatérítési ráta meghatározásakor nem kell figyelembe venni, hogy az 2201/96/EK rendelet hatálya alá tartozó, és az 1972. július 22-i, az Európai Közösség és a Svájci Államközösség közötti megállapodás 2. jegyzőkönyvének I. és II. táblázatában felsorolt egyes feldolgozott gyümölcs- és zöldségtermékekhez használt cukorfajták Svájcba vagy Liechtensteinbe való exportjához nem rögzítettek export-visszatérítést.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. február 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 8-án.